Obašašća i basanja/Šibenički u 21,15
ŠIBENIČKI U 21,15
	
	Noćas, iz autobusa: svjetla predjela iza Banje Luke, žuta, svijetlo nebo nad obrisima brda, ljeskava ribusina – Vrbas, i široki osjećaj svijeta, lakoća...
	
	Ovaj autobus se kao kroz tunel provrti kroz noć, i na drugom njezinom kraju osvane u Šibeniku.
	
	U debele noćne sate prohode putnici kroz pozaspale Mrkonjiće, Ključe, Laništa, Bravska, Petrovce, Oštrelje, kroza snijeg i vukove, mećave i prašume, i osvanu pred Jurjem Dalmatincem, pred pučinom što svjetove spaja, pred brodovima – svjetskim sktinicama...
	
	Iskrcam se u ponoć iz autobusa, a glava mi puna dječijih maglica, zvjezdanih svrbeža.
	
	
	

Ivan Lovrenović